**27.3.20**

ערב טוב תושבים יקרים,

אתחיל בתודה גדולה. תודה לכל עובדי המועצה באגפים השונים שנרתמו מכל הלב ועושים מעל ומעבר. תודה למנהלי הקהילות ויו"ר הוועדים המקומיים, לצוותי החירום היישובים שמעניקים לתושבים מענה ו"לוקחים פיקוד" על האירועים ביישובים. לכל אנשי החינוך שלנו שמוצאים דרכים יצירתיות להמשיך ולעבוד. תודה לקבלנים, נהגים, לאנשי התפעול, התברואה-כולם בבית ויש הרבה יותר מה לפנות... תודה גדולה לצוותים הרפואיים-אנשי מד"א, עובדי משרד הבריאות, האחיות, הרופאים וכל אנשי הצוות שמטפלים בכל מי שצריך. תודה ותודה לכם שאתם נשמעים להנחיות ומסייעים לעצור את התפשטות הנגיף. רק יחד נוכל לו!

קצת מהשבוע החולף:

* **הנחיות-**ביום רביעי בערב נכנסו לתוקף הנחיות חדשות של משרד הבריאות. מבקש כי תעקבו אחר הפרסומים שלנו, בדף הפייסבוק, ברדיו ארץ הגולן, באתר ובאפליקציית המועצה ובעיקר במידע היוצא מצוותי החירום היישובים. השינויים הם רבים, המצב דינמי ולכן חשוב להיות מעודכנים.
* **מצב תחלואה ומבודדים-**השבוע התגלו מס' חולים ביישובי הגולן השונים. כרגע אנו עומדים על 10 חולים ביישובי הגולן, קצרין ובכפרים הדרוזיים יחד. יש לנו גם לא מעט תושבים שנכנסו לבידוד. אם אתם בבידוד, אני מבקש אנא הקפידו עליו. שימו לב כי המשטרה אוכפת את הבידוד ומפרי בידוד צפויים לקנס של כ-5000 ₪.
* **מצמצמים חשיפה-**אנחנו לקראת מהלך של סגירת שערים ומניעת כניסה של מי שלא אמור להיות ביישוב. מטרת המהלך היא לשמור על בריאות הציבור, לצמצם חשיפה ולהיות בבקרה על מי מסתובב בתחומי היישוב. מידע מפורט תקבלו ממנהלי הקהילות ויו"ר צח"י.
* **גולן קונה גולן-**אנו ממשיכים בפעילות לקידום בעלי העסקים המקומיים. זה הזמן לעשות למען הבית שלנו. תהנו מהנוחות, שבו בבית ותזמינו מהסופר או מהצרכנייה את המצרכים לשבת, את הלחם מהמאפיה וגם תרופות כבר אפשר לקבל הביתה. התוצרת המקומית, נותני השירותים שלנו, הם השכנים, החברים, הקהילה שלנו. שימרו את כוח הקניה בגולן!

תהנו ותנצלו את הזמן המשפחתי יחד. נכון, לפעמים זה לא קל כאשר המרחב מצומצם, הילדים רבים בינם לבין עצמם והמצב מסביב לא ברור. אני יודע שאתם חזקים, מבינים את המשמעות והצורך להישאר בבית ככל יכולתכם ולא לצאת שלא לצורך. רק בשמירה על היגיינה אישית, הישמעות להנחיות וצמצום השהות במרחב הציבורי, נצליח!

**מזמין אתכם להאזין לראיון קצר ולשעת סיפור איתי ברדיו שלנו "ארץ הגולן"**

<https://www.nobexpartners.com/share.aspx?playurl=https://www.nobexpartners.com/ODItem.aspx?id=5e7cb731f231b71a28dfdc4e.84912.a.mp3&stationid=84912>

שלכם כתמיד לכל עניין ושאלה,

חיים רוקח   
ראש המועצה

052-2000190